	[bookmark: _GoBack]ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ ՕՐԵՆՔՈՒՄ ՎԵՐԱԲԱՇԽՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի N 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ

	1
	Անհրաժեշտությունը

	
	Դաբաղը հանդիսանում է խիստ վտանգավոր վարակիչ հպավարակային հիվանդություն  և ընգրկված է ՀՀ կառավարության 2006 թվականի օգոստոսի 3-ի «Կենդանիների կարանտինային, հատուկ վտանգավոր և պարտադիր ծանուցման ինֆեկցիոն հիվանդությունների ցանկը հաստատելու մասին» N 1081-Ն որոշման հավելվածների  ցանկում: 
Դաբաղ հիվանդության դեմ կանխարգելիչ (պատվաստումներ) միջոցառումներն ունեն ռազմավարական նշանակություն, իսկ վիրուսը համարվում է հատուկ վտանգավոր ախտածին:  Միաժամանակ տեղեկացնում եմ, որ 12.12.1997 թվականից Կենդանիների առողջության համաշխարհային կազմակերպության (այսուհետ՝ ԿԱՀԿ) լիիարավ անդամ-երկիր է և «Անասնաբուժության մասին» ՀՀ օրենքի 19-րդ հոդվածի համաձայն՝ Հայաստանի Հանրապետությունում կենդանիների վարակիչ հիվանդությունները ենթակա են պարտադիր ծանուցման և գրանցման: Կենդանիների վարակիչ հիվանդությունների միջազգային ծանուցումը կատարվում է ԿԱՀԿ պաշտոնական կայք էջում՝ սահմանած ընթացակարգով:
Հայտնում եմ, որ հանրապետությունում պարտադիր ծանուցման ենթակա, հատուկ վտանգավոր և կարանտինային վարակիչ հիվանդությունների արձանագրման դեպքում, համաձայն «Անասնաբուժության մասին» ՀՀ օրենքի 19-րդ հոդվածի, ԿԱՀԿ ծանուցման դեպքում կարգելափակվի հանրապետության արտահանման և ներկրման գործընթացը: Այսպես օրինակ՝ դաբաղը հանդիսանալով մշտական խնդիր տարածաշրջանի երկրների համար և չնայած վերջին տարիներին մեր հանրապետությունում ի հաշիվ հակադաբաղային պատվաստումների առկա էր կայուն անասնահամաճարակային իրավիճակ, սակայն 2016 թվականին գրանցվել է հիվանդության բռնկման դեպք պայմանավորված գենետիկորեն նոր A տիպի AGVII դաբաղի վիրուսի ենթատիպով: 2016 թվականին ԿԱՀԿ պաշտոնական կայք էջում հրապարակվել է խոշոր եղջերավոր կենդանու 1 դեպք, որը տևական ժամանակ հանգեցրեց հանրապետությունից կենդանական ծագման հումքի և մթերքի արտահանման գործընթացի արգելափակմանը /հղումը՝ «Росселхознадзор» կայք էջ/:
Միաժամանակ հանրապետությունում իրականացվող «Դաբաղ հիվանդության շճահետազոտություն» ծրագրի նպատակն է դաբաղի նկատմամբ պատվաստումների արդյունավետության և պատվաստված կենդանիների մոտ ձևավորված վարակամերժության լարվածության բացահայտումը, շճաբանական հետազոտությունների վրա հիմնված հիվանդության հնարավոր ներթափանցման ռիսկերի գնահատումը, ինչպես նաև թիրախային համայնքներում դաբաղ հիվանդության վիրուսի շրջանառությունը՝ հայտնաբերելը կամ բացառելը, գիտականորեն հիմնավորելը: Հետևաբար դաբաղ հիվանդության դեմ կանխարգելիչ միջոցառումների չկատարումը կհանգեցնի նաև շճաբանական հետազոտությունների վրա հիմնված հիվանդության հնարավոր ներթափանցման ռիսկերի գնահատման խափանմանը: Հարկ է նշել, որ Հայաստանի Հանրապետությունը հանդիսանալով Անկախ պետությունների համագործակցության /ԱՊՀ/ անդամ երկիր, 30.05.2014 թվականին որոշմամբ սահմանված անասնաբուժության բնագավառում՝ «Դաբաղի դեմ պայքարի և կանխարգելման համատեղ համալիր միջոցոցառումների ծրագիր» համագործակցության ծրագրի շրջանակներում պարտավորվում է ապահովել կայուն անասնահամաճարակային իրավիճակ, կենդանական ծագման հումքի և մթերքի արտադրության, արտահանման և ներկրման համար բարենպաստ պայմաններ:
Հայտնում եմ նաև, որ 2015 թվականի դեկտեմբերին հանրապետությունում առաջին անգամ արձանագրվեց մանր եղջերավոր կենդանիների ծաղիկի և խոշոր եղջերավոր կենդանիների հանգուցավոր մաշկաբորբ վարակիչ հիվանդությունը և 2016 թվականին ԿԱՀԿ պաշտոնական կայք էջում գրանցվեց 4 դեպք։ Այսուհետ, հանրապետությունում հանգուցավոր մաշկաբորբ հիվանդության նկատմամբ կայուն անասնահամաճարակային իրավիճակ ստեղծելու և պահպանելու նպատակով իրականացվում է պարտադիր կանխարգելիչ՝ պատվաստման միջոցառում, քանի որ այն համարվում է տարածաշրջանային հիվանդություն՝ արձանագրվել է Վրաստանում 2016, 2017, 2018 թվականներին։ 
Ուստի ելնելով վերոգրյալից, հանրապետությունում անասնահամաճարակային իրավիճակի ապակայունացումը կանխելու նպատակով ծագել է գնման անհետաձգելի պահանջ՝ մեկ անձից, համաձայն «Գնումների մասին» ՀՀ օրենքի:

	Ընթացիկ իրավիճակը և խնդիրները

	
	ՀՀ կառավարության 2020 թվականի դեկտեմբերի 30-ի N 2215-Ն որոշմամբ հաստատված «Գյուղատնտեսական կենդանիների պատվաստում» ծրագրի շրջանակներում ներառված դաբաղ հիվանդության նկատմամբ կանխարգելիչ միջոցառումներ իրականացնելու նպատակով նախատեսված է ձեռք բերել 3 410 950 մլ հակադաբաղային պատվաստանյութ, որի բյուջեն կազմում է 247 293 875 ՀՀ դրամ և հանգուցավոր մաշկաբորբ հիվանդության նկատմամբ կանխարգելիչ միջոցառումներ իրականացնելու նպատակով նախատեսված է ձեռք բերել 2 386 550 մլ պատվաստանյութ, որի բյուջեն կազմում է 29 831 875 ՀՀ դրամ։ 
Միաժամանակ տեղեկացնում եմ, որ 2020 թվականի սեպտեմբերի 27-ին Արցախի Հանրապետության նկատմամբ հայտարարված պատերազմական գործողությունների ընթացքում Հայաստանի Հանրապետություն է ներմուծվել շուրջ 10 000 գլուխ խոշոր եղջերավոր կենդանիներ, որոնց նկատմամբ համաճարակաբանական հետագծելիության կանխորոշումը փաստացի հնարավոր չէր, քանի որ կենդանիները տեղափոխվել են առանց անասնաբուժական ուղեկցող փաստաթղթերի: Ուստի, անասնահամաճարակային իրավիճակի կայունությունն ապահովելու նպատակով հրատապ անհրաժեշտություն է առաջացել ձեռք բերել վերը նշված պատվաստանյութերը՝ ներառելով Արցախի Հանրապետությունից ներմուծված կենդանիներին:  
ՀՀ էկոնոմիկայի նախարարությունը (այսուհետ՝ Նախարարություն) կենդանիների դաբաղ հիվանդության նկատմամբ՝ բազմավալենտ, սորբինացված, կուլտուրալ, ակտիվազրկված պատվաստանյութ դաբաղի վիրուսի A Իրան 2005 և АG -VII, Օ Պան Ասիա-2, Ասիա 1, Sindh-08 տիպերի դեմ պատվաստանյութի ձեռքբերման մրցույթին մասնակցելու հրավերը 29.01.2021թ  հրապարակել է «gnumner.am» կայքի «Գնումների  հայտարարություններ» բաժնում, ինչպես նաև www.armeps.am  էլեկտրոնային կայքում: Գնային առաջարկները բացվել են 2021 թվականի մարտ 10-ին` ժամը 16։30‑ին, www.armeps.am  էլեկտրոնային կայքի միջոցով, որի արդյունքում միայն մեկ կազմակերպություն՝ «Ինովատոր» ՍՊԸ (այսուհետ՝ Կազմակերպություն) է հայտ ներկայացրել։ Տեղեկացնում եմ, որ Կազմակերպության կողմից ներկայացված հայտով գնային առաջարկը՝ գինն առանց ԱԱՀ-ի 288 509 550 ՀՀ դրամ և ներառյալ ԱԱՀ-ն 346 211 460 ՀՀ դրամ, գերազանցել է բյուջեով նախատեսված 247 293 875 ՀՀ դրամ գումարը։   
Նախարարությունը սահմանված կարգով էլեկտրոնային հարցում է կատարել նաև ՌԴ Կենդանիների առողջության պաշտպանության դաշնային կենտրոն կազմակերպությանը, և վերջինիս գնային առաջարկը եղել է հետևյալը՝ գինն առանց ԱԱՀ-ի 243 030 188 ՀՀ դրամ և ներառյալ ԱԱՀ-ն 291 636 225 ՀՀ դրամ։ Վերջնական հարցում է կատարվել նաև Կազմակերպությանը, որի արդյունքում ներկայացվել է հետևյալը՝ գինն առանց ԱԱՀ-ի 269 635 597 ՀՀ դրամ և ներառյալ ԱԱՀ-ն՝ 323 562 717 ՀՀ դրամ։ 
Միաժամանակ Նախարարությունը սահմանված կարգով 03.02.2021 ՀՀ ԷՆ-ԳՀԱՊՁԲ-21/05  և 10.03.2021 թթ. ՀՀ ԷՆ-ԳՀԱՊՁԲ-21/05 /1 հայտարարել է մանր եղջերավոր կենդանիների ծաղիկի և խոշոր եղջերավոր կենդանիների հանգուցավոր մաշկաբորբի դեմ պատվաստանյութի ձեռքբերման մրցույթ՝ մի դեպքում մասնակցել է ՌԴ Կենդանիների առողջության պաշտպանության դաշնային կենտրոն կազմակերպությանը, և վերջինիս գնային առաջարկը եղել է՝ գինն առանց ԱԱՀ-ի 29 831 875 ՀՀ դրամ և ներառյալ ԱԱՀ-ն 35 798 250 ՀՀ դրամ, մյուս մասնակիցը՝ «ԷՖ ԲԻ ԷՅ» ՍՊԸ ներկայացրել է հետևյալ գնային առաջարկը՝ գինն առանց ԱԱՀ-ի 29 632 996 ՀՀ դրամ և ներառյալ ԱԱՀ-ն 35 559 595 ՀՀ դրամ, որը  գերազանցել է բյուջեով նախատեսված գումարից։ Հարկ է նշել, որ Նախարարությունը էլեկտրոնային վերջանական հարցում է կատարել «ԷՖ ԲԻ ԷՅ» ՍՊԸ-ին, որն առաջարկել է  գինն առանց ԱԱՀ-ի 29 434 117 ՀՀ դրամ և ներառյալ ԱԱՀ-ն՝ 35 320 940 ՀՀ դրամ։ 
Հաշվի առնելով այն հանգամանքը, որ ԱԱՀ միասնական ապրանքային անվանացանկի, մասնավորապես 3002 ծածկագրով ապրանքների հարկման բազայի նկատմամբ նշված ԱՏԳ ԱԱ ապրանքային դիրքին դասակարգվող ապրանքների ներմուծման գործարքի համար ԱԱՀ-ից ազատման արտոնությունը կիրառելի չէ՝ համաձայն 29.06.2001թ. «Կազմակերպությունների և անհատ ձեռնարկատերերի կողմից ներմուծվող՝ ակցիզային հարկով հարկման ոչ ենթակա այն ապրանքների ցանկը հաստատելու մասին, որոնց ներմուծումն ազատված է ԱԱՀ-ից» ՀՕ-195 օրենքի 1-ին հոդվածի 2020 թվականի հունվարի 1-ից գործող խմբագրությամբ, հետևաբար ներմուծման հարկային հայտարարագրում վերը նշված ԱՏԳ ԱԱ ապրանքային դիրքին դասակարգվող ապրանքների ներմուծումն ենթակա է ԱԱՀ-ով հարկման՝ ՀՀ հարկային օրենսգրքով սահմանված կարգով: 

	3
	Տվյալ բնագավառում իրականացվող քաղաքականությունը

	
	Որոշման նախագծի ընդունումն իրականացվող քաղաքականության փոփոխություն չի նախատեսում:

	4
	Կարգավորման նպատակը և բնույթը

	
	Հայաստանի Հանրապետությունում դաբաղի, խոշոր եղջերավոր կենդանիների հանգուցավոր մաշկաբորբի նկատմամբ կայուն անասնահամաճարակային իրավիճակը պահպանելու և ապահովելու նպատակով ծագել է գնման անհետաձգելի պահանջ՝ մեկ անձից, համաձայն «Գնումների մասին» ՀՀ օրենքի: Ուստի, ելնելով հրատապությունից, ինչպես նաև հաշվի առնելով տարադրամի փոխարժեքի տատանումները, Նախարարությանն անհրաժեշտ է հատկացնել ևս 50 308 725 ՀՀ դրամ, (հաշվարկը կցվում է) ԱԱՀ–ի վճարման նպատակով՝ համաձայն ՀՕ-195 օրենքի 1-ին հոդվածի։
Պահանջվող գումարից 21,849.3 հազ. դրամն առաջարկվում է հատկացնել 1059. ծրագրի «11002. Բույսերի պաշտպանության միջոցառումներ» միջոցառմամբ նախատեսված ֆինանսական միջոցներից՝ պայմանավորված ձեռք բերվող թունանյութերի գնման կարիքի բացակայությամբ. 2020 թվականին ձեռք բերված թունանյութերը պատերազմական գործողությունների հետևանքով մնացել են պահեստավորված և բավարար են 2021 թվականին միջոցառման իրականացման համար:
Մնացած 28,459.5 հազ. դրամը առաջարկվում է հատկացնել 1224. ծրագրի «12005. Կորոնավիրուսի (COVID-19) տնտեսական հետևանքների չեզոքացման 24-րդ միջոցառման շրջանակներում իրականացվող աջակցության տրամադրում» միջոցառմամբ նախատեսված ֆինանսական միջոցներից: 
Գնման ընթացակարգերը «Գնումների մասին» ՀՀ օրենսդրության պահանջների նկատմամբ բացառություններով կազմակերպելու անհրաժեշտությունը պայմանավորված է նախագծի շրջանակներում ձեռք բերվելիք գնման առարկաների հրատապությամբ, կարևորությամբ  և խիստ անհրաժեշտությամբ, նկատի ունենալով, որ դրանք չսահմանելու պարագայում ընթացակարգերը կկազմակերպվեն էլեկտրոնային գնումների համակարգի միջոցով, ինչի արդյունքում դրանց մասնակցելու հնարավորություն կունենա ցանկացած մասնակից: Ընդ որում նշված բացառություններն առաջարկվում է կիրառել և  «անասնաբուժության մեջ կիրառվող պատվաստանյութեր» գնման առարկայի ձեռք բերման նկատմամբ: Միաժամանակ նախագծով առաջարկվում է ՀՀ կառավարության 04.05.2017 թվականի N 526-Ն որոշմամբ (այսուհետ՝ Որոշում) հաստատված «Գնումների գործընթացի կազմակերպման» կարգի նկատմամբ սահմանել բացառություն՝ չկիրառելով Հայաստանի Հանրապետության կառավարության 2017 թվականի մայիսի 4-ի Ν 526-Ն որոշման Ν 1 հավելվածի 21-րդ կետի 1-ին ենթակետի «դ» պարբերության և 71-րդ կետի 1-ին ենթակետի «ա», «բ» և «դ» պարբերության պահանջները:

	5
	Նախագծի մշակման գործընթացում ներգրավված ինստիտուտները և անձինք

	
	Նախագիծը մշակվել է ՀՀ էկոնոմիկայի նախարարության կողմից:

	6
	Ակնկալվող արդյունքը

	
	Նախագծի ընդունման արդյունքում հանրապետության տարածքում կապահովի գյուղատնտեսական կենդանիների դաբաղ հիվանդության բռնկման և տարածման կանխումը, կստեղծվի հիվանդության նկատմամբ պատվաստված անասնագլխաքանակի կայուն վարակամերժության ֆոն, անասնաբուժասանիտարական տեսակետից բարձրորակ կենդանական ծագման մթերքի և հումքի արտադրության արտահանման և ներկրման բարենպաստ պայմաններ, ազգաբնակչության պաշտպանության ապահովում նոր կորոնովիրուսային համավարակից:
Միաժամանակ նախագծի ընդունման արդյունքում կապահովի միջազգային համագործակցության պարտավորությունների կատարումը։

	
	«Հայաստանի Հանրապետության 2021 թվականի պետական բյուջեի մասին օրենքում վերաբաշխում և Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի ընդունումը ՀՀ 2021 թվականի պետական բյուջեի տարեկան եկամուտների և ծախսերի փոփոխություն չի առաջացնում։






